Els joves dels programes Emcuju i Empuju inicien unes jornades de formació
29 de agost de 2018

L’Ajuntament de Llíria ha incorporat, durant les últimes setmanes, els 46 beneficiaris dels programes Empuju i Emcuju. Amb l’objectiu de potenciar l’efectivitat del seu treball, hui s’ha donat inici un programa de formació, perquè estos joves puguen conèixer millor els mètodes i procediments del treball en l’administració local.

En esta primera jornada, han pogut conèixer l’estructura de l’Ajuntament de Llíria, amb la presència de l’alcalde de Llíria, Manolo Civera; del regidor de Modernització, Ferran Pina; i del director d’Organització i Recursos Humans del consistori. Es tracta de la primera d’una sèrie de sessions de formació que, de manera regular, es realitzaran per millorar l’efectivitat en els seus respectius llocs de treball i la coordinació amb la resta de treballadors públic. A través d’estes jornades, aniran descobrint i optimitzant l’ús de les ferramentes de la nova administració local, que es troba en plena transició cap a la modernització electrònica.

Com ha ressaltat l’alcalde de Llíria, els programes Emcuju i Empuju són una “oportunitat d’acumular experiència laboral i, alhora, brinden la possibilitat de conèixer l’administració local des de dins. Tal volta, molts d’estos joves decidisquen optar per treballar en l’administració pública i, de segur, que el seu pas per ací els dotarà de majors recursos per a aconseguir-ho”.

El municipi de Llíria rebrà un total de 750.913€ dels programes Emcuju i Empuju, que impulsa el Servef a través del Fons Social Europeu,  amb l’objectiu d’oferir contractes d’un any de treball per a joves menors de 30 anys.